ET Euroopa Liidu Teataja L 32/3

KOMISJONI MÄÄRUS (EÜ) nr 105/2008,

5. veebruar 2008,

millega kehtestatakse nõukogu määruse (EÜ) nr 1255/1999 üksikasjalikud rakenduseeskirjad seoses sekkumisega võiturul

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, (1) eriti selle artikleid 10 ja 40,

ning arvestades järgmist:

(1) Komisjoni määrusega (EÜ) nr 2771/1999 (2) on kehtestatud nõukogu määruse (EÜ) nr 1255/1999 üksikasjalikud rakenduseeskirjad seoses sekkumisega või- ja kooreturul. Komisjoni 26. septembri 2007. aasta määrusega (EÜ) nr 1152/2007 (3) on muudetud määruse (EÜ) nr 1255/1999 (piima- ja piimatooteturu ühise korralduse kohta) sätteid, milles käsitletakse sekkumist ning või ja koore eraladustust. Pidades silmas uut korda ja arvestades olemasolevaid kogemusi, on asjakohane muuta ja vajaduse korral lihtsustada või- ja kooreturul sekkumist reguleerivaid üksikasjalikke eeskirju. Selguse huvides tuleks määrus (EÜ) nr 2771/1999 tunnistada kehtetuks ja asendada uue määrusega.

(2) Määruse (EÜ) nr 1255/1999 artikli 6 lõikes 1 on sätestatud kriteeriumid, mille alusel võid tuleb kokku osta kindlaksmääratud hinnaga või pakkumismenetluse kaudu ning millistel tingimustel tuleb kokkuost peatada. Tuleks sätestada sisseostmise praktiline kord. Või kvaliteedi- ja esitamisnõuete täitmise tagamiseks pakkumise esitamise ajal ja selle lattu jõudmise järel tuleks müüjailt nõuda, et nad koos pakkumisega esitaksid asjakohase kirjaliku kohustuse. Pakkumistele tuleks lisada ka tagatis, et tagada pakkumise jõusolek ja nõutava kvaliteediga või tarnimine kehtestatava tähtaja jooksul.

(3) Sekkumiskokkuostuks kõlblik või peaks vastama määruse (EÜ) nr 1255/1999 artiklis 6 sätestatud nõuetele ning kvaliteedi- ja esitamistingimustele, mis tuleb kindlaks määrata. Tuleks kindlaks määrata analüüsimeetodid ja kvaliteedi kontrolli kord, ning kui olukord seda nõuab, ette näha või radioaktiivsuse kontrollimise kord ja piirmäärad, mis tuleb kehtestada vajaduse korral ühenduse õigusaktidega. Liikmesriikidele peaks siiski jääma võimalus luua teatavatel tingimustel enesekontrolli süsteem.

(4) Sekkumissüsteemi tõrgeteta toimimise tagamiseks on vaja kindlaks määrata tootmisettevõtete tunnustamise tingimused ja nende järgimise kontroll. Kõnealuse korra toimimise tagamiseks tuleks ette näha meetmed, mida võetakse nimetatud tingimuste täitmata jätmise korral. Kuna võid võib kokku osta muu liikmesriigi pädev asutus peale selle, mille territooriumil või toodeti, peab kokkuostuga tegelev pädev asutus suutma tõestada, et kvaliteeti ja esitamist käsitlevad tingimused on täidetud.

(5) Määruse (EÜ) nr 1255/1999 artikli 6 lõikes 1 on sätestatud, et kokkuost peab toimuma pakkumismenetluse kaudu. Komisjon võib otsustada sekkumiskokkuostu lõpetada, kui sekkumiseks pakutud kogused on saavutatud. Selleks et komisjonil oleks alus sellise otsuse vastuvõtmiseks, tuleks vastu võtta sätted, et komisjon jälgib avalikuks sekkumiseks pakutavaid võikoguseid.

(6) Kui sellised kogused on saavutatud, võib komisjon ka otsustada, et kokkuostu jätkatakse alalise pakkumismenetluse teel. Tuleks kehtestada asjakohased üksikasjalikud eeskirjad. Ühenduse kõigi huvitatud poolte võrdse kohtlemise tagamiseks tuleks pakkumiskutsed avaldada Euroopa Liidu Teatajas. Pakkumise üksikasjad, eelkõige miinimumkogus, esitamistähtajad ja maksimaalne kokkuostuhind tuleks kindlaks määrata.

(7) Ladustamise eri etappidel korraldatava kontrolliga peaks olema võimalik tagada või kvaliteet ja kokkuostutingimuste täitmine. Asjaolu, et nõudeid ei suudeta täita, ei tohiks tekitada lisakoormust ühenduse eelarvele. Seetõttu tuleks ette näha, et ettevõtja peab ebakvaliteetse või tagasi võtma ja kandma tekkinud laokulud.

(8) Ladustatud varude nõuetekohaseks haldamiseks tuleks täpsustada liikmesriikide kohustused, määratledes ladustamiskoha maksimumkauguse ja kulud, mis tuleb katta suurema vahemaa korral, ning milles eelkõige nõutakse, et varud oleksid kättesaadavad, partiid identifitseeritud ja ladustatud või riskide vastu kindlustatud. Kontrollimiste ühtse sageduse ja taseme tagamiseks on samuti vaja täpsustada siseriiklike asutuste poolt läbiviidav ladustamiskohtade kontrollimiste laad ja arv.

(9) Sekkumisvaru nõuetekohane haldamine eeldab või edasimüüki niipea, kui müügivõimalused avanevad. Koguste paremaks haldamiseks ja turu tasakaalu häirimise vältimiseks tuleks müügihind kehtestada pärast pakkumismenetlust võttes arvesse turuolukorda. Tuleks sätestada müügitingimused, mille puhul on nõutav pakkumistagatise esitamine, eelkõige maksetähtaegade osas. Pakkujatel peaks olema võimalus eristada oma pakkumistes rõõsakoore- ja hapukoorevõid ning fikseeritud müügihind võib erineda olenevalt müügiks pakutava või asukohast.

(10) Määruse (EÜ) nr 1255/1999 artikli 6 lõikega 3 nähakse ette või eraladustamise toetus. Korra nõuetekohase jälgimise tagamiseks tuleks ette näha sätted ladustamistingimusi käsitleva lepingu ja spetsifikatsioonide kohta. Samal põhjusel tuleks kehtestada dokumentatsiooni, raamatupidamisarvestust ja kontrollimiste sagedust käsitlevad üksikasjalikud eeskirjad, eelkõige artikli 6 lõikes 3 sätestatud nõuete osas. Hõlbustamaks eraladustuslepingute alusel ladustatud või olemasolu kontrolli laos, tuleks ette näha nende laost äraviimine tervete partiide kaupa, kui liikmesriik ei anna luba väiksema koguse äraviimiseks.

(11) Eraladustuskava nõuetekohase haldamise tagamiseks on asjakohane kehtestada igal aastal toetuse suurus. Lattu saabumise kuupäevad ja kuupäevad, mil ladustajad võivad ladustatu laost välja viia, ladustusajad ja toetuste suurused võivad turuolukorra arvessevõtmise huvides muutuda.

(12) Käesoleva määrusega ette nähtud meetmed on kooskõlas piima- ja piimatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

I PEATÜKK

REGULEERIMISALA

Artikkel 1

1. Käesoleva määrusega kehtestatakse üksikasjalikud rakenduseeskirjad seoses järgmiste sekkumismeetmetega piima- ja piimatootesektoris vastavalt määruse (EÜ) nr 1255/1999 artiklile 6:

a) riigi varud: i) või kokkuost: — kindlaksmääratud hinnaga; — pakkumismenetluse teel; ii) või müük;

b) või eraladustusabi.

2. Käesolevas määruses käsitletakse Belgia ja Luksemburgi majandusliitu ühe liikmesriigina.

3. Käesolevas määruses tähendab „pädev asutus” makseasutust või vajaduse korral nõukogu määruse (EÜ) nr 1290/2005 (4) artikli 6 alusel makseasutuse poolt määratud asutust.

II PEATÜKK

RIIGI VARUD

1. JAGU

Või kokkuostu tingimused

Artikkel 2

Pädev asutus ostab kokku üksnes sellist võid, mis vastab määruse (EÜ) nr 1255/1999 artikli 6 lõike 2 esimeses lõigus ja käesoleva määruse artiklis 3 sätestatud nõuetele ning mida pakutakse sekkumiseks mis tahes aastal ajavahemikul 1. märtsist kuni 31. augustini.

Artikkel 3

1. Pädev asutus kontrollib või kvaliteeti I lisas sätestatud meetodeid kasutades ning II lisas sätestatud eeskirjade kohaselt võetud proovide alusel. Liikmesriigid võivad komisjoni kirjalikul nõusolekul ja oma järelevalve all siiski luua enesekontrolli süsteemi teatavate kvaliteedinõuete ja teatavate tunnustatud ettevõtete suhtes.

2. Või radioaktiivsuse tase ei tohi ületada ühenduse õigusaktidega lubatud piirmäärasid.

Või radioaktiivse saastumise taset kontrollitakse ainult siis, kui olukord seda nõuab, ning üksnes vajaliku ajavahemiku jooksul. Vajaduse korral määratakse kontrollimise kestus ja ulatus kindlaks määruse (EÜ) nr 1255/1999 artikliga 42 ette nähtud korras.

3. Või peab olema valmistatud pädevale asutusele müügipakkumise laekumise kuupäevale eelneva 23 päeva jooksul.

4. Pakutava või miinimumkogus on kümme tonni. Liikmesriigid võivad nõuda, et võid pakutakse üksnes täistonnide kaupa.

5. Või pakitakse vähemalt 25kilogrammise netomassiga plokkidesse ja tarnitakse sellisena.

6. Või pakitakse uuest tugevast materjalist pakendisse nii, et transportimise, ladustamise ja laost äraviimise ajal oleks selle kaitse tagatud. Pakendile peavad olema märgitud vähemalt järgmised andmed, vajaduse korral koodiga:

a) loa number tootjaettevõtte ja -liikmesriigi kindlakstegemiseks;

b) valmistamiskuupäev;

c) hoidlasse saabumise kuupäev;

d) tootepartii ja pakendi number; pakendi numbri võib asendada kaubaalusele märgitud kaubaaluse numbriga;

e) märge „rõõsk koor” vesifaasi vastava pH taseme puhul.

Liikmesriigid võivad sätestada, et kui lao juhataja kohustub pidama registrit, millesse lattu saabumise päeval kantakse esimeses lõigus osutatud andmed, ei tule lattu saabumise kuupäeva pakendile märkida.

Artikkel 4

1. Määruse (EÜ) nr 1255/1999 artikli 6 lõikes 2 nimetatud ettevõtteid tunnustatakse üksnes siis, kui:

a) nad on Euroopa Parlamendi ja nõukogu määruse (EÜ) nr 853/2004 (5) artikli 4 kohaselt tunnustatud ja neil on nõuetekohane tehniline sisseseade;

b) nad kohustuvad pidama iga liikmesriigi pädeva asutuse määratud vormis püsiregistrit, kuhu kantakse teave tarnija, tooraine päritolu, toodetud või koguse ja pakendi, toote märgistuse ja iga riiklikesse sekkumisvarudesse määratud partii väljalaskekuupäeva kohta;

c) nad nõustuvad andma oma võitoodangu ametlikuks erikontrolliks;

d) nad kohustuvad teavitama pädevat asutust vähemalt kaks tööpäeva varem oma kavatsusest toota võid riiklikuks sekkumiseks. Liikmesriigid võivad siiski määrata ka lühema tähtaja.

2. Käesoleva määruse järgimise tagamiseks teeb pädev asutus asjaomaste ettevõtete sekkumisvõi tootmiskava alusel etteteatamata kontrollimisi kohapeal.

Tehakse vähemalt:

a) üks kontroll 28 tootmispäeva kohta, mil võid on valmistatud sekkumise jaoks, ja vähemalt üks kontrollimine aastas lõike 1 punktis b nimetatud kannete kontrollimiseks;

b) üks kontroll aastas, et kontrollida, kuidas on järgitud lõikes 1 nimetatud muid loa saamise tingimusi.

3. Luba tühistatakse, kui lõike 1 punktis a sätestatud algtingimusi enam ei täideta. Loa võib asjaomase ettevõtte taotluse korral taastada vähemalt kuue kuu järel pärast täielikku kontrolli.

Kui leitakse, et ettevõte ei ole järginud ühte lõike 1 punktides b, c ja d nimetatud kohustustest, peatatakse luba olenevalt rikkumise tõsidusest 1–12 kuuks, välja arvatud vääramatu jõu korral.

Liikmesriik võib otsustada peatamist mitte kohalda, kui tehakse kindlaks, et kõrvalekalle ei olnud tahtlik ega leidnud aset tõsise hooletuse tulemusena ja selle mõju lõikes 2 ettenähtud kontrollimiste tõhususele on olnud tähtsusetu.

4. Lõigete 2 ja 3 kohaselt korraldatud kontrollimiste kohta koostatakse aruanne, milles esitatakse:

a) kontrollimise kuupäev;

b) kontrollimiste kestus;

c) sooritatud toimingud.

Aruandele kirjutab alla vastutav inspektor.

Artikkel 5

1. Kui võid pakutakse sekkumiseks mõnes teises liikmesriigis kui tootjaliikmesriigis, tuleb kokkuostuks esitada tootjariigi pädeva asutuse poolt väljastatud sertifikaat.

Sertifikaat esitatakse ostu sooritava liikmesriigi pädevale asutusele hiljemalt 45 päeva pärast pakkumise kättesaamise kuupäeva ning see peab sisaldama käesoleva määruse artikli 3 lõike 6 punktides a, b ja d osutatud teavet ning kinnitust selle kohta, et asjaomane või on valmistatud ühenduses tunnustatud ettevõttes otse ja üksnes pastöriseeritud koorest määruse (EÜ) nr 1255/1999 artikli 6 lõike 6 tähenduses.

2. Kui tootjaliikmesriik on sooritanud käesoleva määruse artikli 3 lõikes 1 nimetatud kontrollimised, sisaldab sertifikaat ka nende tulemusi ja kinnituse, et asjaomane toode on või, mis vastab määruse (EÜ) nr 1255/1999 artikli 6 lõike 2 esimeses lõigus sätestatud nõuetele. Sel juhul peab käesoleva määruse artikli 3 lõikes 6 märgitud pakend olema kinni pitseeritud nummerdatud etiketiga, mille on väljastanud tootjaliikmesriigi pädev asutus. Etiketi number märgitakse sertifikaadile.

2. JAGU

Või kokkuostmise kord kindlaksmääratud hinna puhul

Artikkel 6

Või kokkuost 90 % sekkumishinnaga vastavalt määruse (EÜ) nr 1255/1999 artikli 6 lõike 1 esimese lõigule korraldatakse vastavalt käesolevas jaos sätestatud tingimustele.

Artikkel 7

1. Müüjad esitavad kirjaliku pakkumise vastuvõtuteatise vastu või kirjalikult mis tahes telekommunikatsioonivahendi kaudu, mis võimaldab kättesaamist tõendada.

2. Pakkumises peab olema märgitud:

a) müüja nimi ja aadress;

b) pakutav kogus;

c) artikli 4 lõike 1 alusel tunnustatud ettevõtte nimi ja loanumber;

d) või valmistamise kuupäevad;

e) või hoiukoht.

3. Pakkumised kehtivad üksnes juhul, kui:

a) need tehakse artikli 3 lõikes 4 nõutavale võikogusele;

b) nendega on kaasas müüja kirjalik kohustus järgida artikli 11 lõike 2 sätteid;

c) esitatakse tõendid, et müüja on hiljemalt pakkumise saamise kuupäeval esitanud liikmesriigile, kus pakkumine on esitatud, tagatise suurusega 5 eurot 100 kg kohta.

4. Lõike 3 punktis b nimetatud kohustust, kui see on algselt edastatud pädevale asutusele, peetakse hilisemate pakkumiste korral vaikimisi uuendatuks, kuni müüja või pädev asutus need selgesõnaliselt lõpetab, tingimusel, et:

a) esimeses pakkumises on kinnitus, et ostja soovib juhinduda käesoleva lõike sätetest;

b) hilisemad pakkumised viitavad käesoleva lõike sätetele ja algpakkumise kuupäevale.

5. Pädev asutus registreerib pakkumise saabumispäeva, asjaomased kogused ja nende valmimiskuupäevad ning pakutava või ladustamispaiga.

6. Kui pädev asutus on pakkumised kätte saanud, ei või neid enam tagasi võtta.

Artikkel 8

Pakkumise kehtimine ja või toimetamine pädeva asutuse määratud külmhoonesse käesoleva määruse artikli 9 lõikes 2 sätestatud aja jooksul ning käesoleva määruse artikli 2 nõuetele vastavus on esmanõuded komisjoni määruse (EMÜ) nr 2220/85 (6) artiklis 20 määratletud tähenduses.

Artikkel 9

1. Pärast pakkumise kontrollimist väljastab pädev asutus müügipakkumise kättesaamisele järgneva viie tööpäeva jooksul kuupäevastatud ja nummerdatud tarnekorralduse, kus on märgitud järgmine teave:

a) tarnitav kogus;

b) või viimane tarnekuupäev;

c) külmhoone, kuhu see tuleb tarnida.

2. Müüja tarnib või külmhoone laadimisplatvormile 21 päeva jooksul pärast müügipakkumise kättesaamise kuupäeva. Tarnida võib mitme kaubasaadetisena.

Või külmhoone laadimisplatvormile laadimise kulud kannab müüja.

3. Artikli 7 lõike 3 punktis c osutatud tagatis vabastatakse niipea, kui müüja on kogu tarnekorralduses märgitud koguse ettenähtud aja jooksul kohale toimetanud ning on kindlaks tehtud, et see vastab artiklis 2 sätestatud nõuetele.

Kui või ei vasta artiklis 2 sätestatud nõuetele, lükatakse see tagasi ja müüja jääb ilma tagasilükatud koguse tagatisest.

4. Kui müüja ei ole tarnekorralduses märgitud aja jooksul võid kohale toimetanud, välja arvatud vääramatu jõu korral, ei tagastata artikli 7 lõike 3 punktis c nimetatud pakkumistagatist kohaletoimetamata kogustele vastavas osas ja ülejäänud koguste kokkuost tühistatakse.

5. Käesolevas artiklis on või pädevale asutusele kohaletoimetamise päevaks päev, millal pakkumises märgitud täielik kogus võid jõuab pädeva asutuse määratud külmhoonesse, mis ei ole varasem kui tarnekorralduse väljastamispäevale järgnev päev.

6. Müügist tulenevaid õigusi ja kohustusi ei saa loovutada.

Artikkel 10

1. Makseasutus maksab müüjale iga ülevõetud võikoguse eest 45–65 päeva jooksul pärast ülevõtmist, tingimusel et artiklite 2 ja 3 nõuete täitmine on leidnud kinnitust.

2. Käesolevas artiklis on ülevõtmispäevaks päev, millal või jõuab pädeva asutuse määratud külmhoonesse, mis ei ole varasem kui artikli 9 lõikes 1 nimetatud tarnekorralduse väljastamispäevale järgnev päev.

Artikkel 11

1. Või läbib ladustamise prooviaja. Prooviaja pikkuseks määratakse 30 päeva alates ülevõtmispäevast.

2. Kui kontrollimine või saabumisel pädeva asutuse määratud lattu näitab, et või ei vasta artiklite 2 ja 3 nõuetele või kui või organoleptiline miinimumkvaliteet osutub ladustamise prooviaja lõpul I lisas sätestatud miinimumkvaliteedist madalamaks, kohustuvad müüjad oma pakkumiste osas:

a) võtma asjaomase või tagasi ja

b) tasuma asjaomase või ladustamiskulud alates või vastuvõtmise päevast kuni laost väljaviimise päevani.

Tasutavad laokulud arvutatakse lattu toomise, laost väljaviimise ja ladustamise kulude standardsumma alusel vastavalt nõukogu määruse (EMÜ) nr 1883/78 (7) artiklile 6.

Artikkel 12

1. Igal teisipäeval hiljemalt kell 12 päeval (Brüsseli aja järgi) teatab pädev asutus komisjonile või kogustest, mille suhtes eelmisel nädalal on esitatud müügipakkumine kooskõlas artikliga 7.

2. Kui on täheldatud, et pakkumised ulatuvad teataval aastal 18 000 tonnini, teavitab komisjon liikmesriike, mis kuupäevast alates tuleb lõikes 1 osutatud teave eelmisel päeval pakkumisel olnud või kogustest edastada iga päev hiljemalt kell 12 päeval (Brüsseli aja järgi).

Kui on täheldatud, et pakkumised ületavad teataval aastal määruse (EÜ) nr 1255/1999 artikli 6 lõike 1 teises lõigus osutatud koguse 30 000 tonni, võib kokkuostu peatada kooskõlas nimetatud määruse artikli 42 lõikes 2 osutatud korraga.

Kui kooskõlas käesoleva lõike teise lõiguga kokkuost peatatakse, lõpetatakse uute pakkumiste vastuvõtt kokkuostu peatamise otsuse jõustumisele järgnevast päevast.

3. JAGU

Või kokkuostu kord pakkumismenetluse teel

Artikkel 13

1. Kui komisjon otsustab määruse (EÜ) nr 1255/1999 artikli 42 lõikes 2 osutatud korras alustada või kokkuostu avatud alalise pakkumismenetluse teel vastavalt kõnealuse määruse artikli 6 lõikele 1, kohaldatakse käesoleva määruse artiklit 2, artikli 3 lõikeid 1, 2, 4–6 ja artikleid 4, 5, 9, 10 ja 11, kui käesolevas jaos ei ole sätestatud teisiti.

2. Pakkumiskutse avaldatakse Euroopa Liidu Teatajas.

3. Pakkumiste esitamise tähtaeg vastuseks individuaalsetele pakkumiskutsetele on iga kuu kolmandal teisipäeval kell 11.00 (Brüsseli aja järgi). Augustis on kõnealune tähtaeg siiski neljandal teisipäeval kell 11.00 (Brüsseli aja järgi). Kui teisipäev on riigipüha, on tähtaeg eelmisel tööpäeval kell 11.00 (Brüsseli aja järgi).

Artikkel 14

1. Liikmesriigi pädeva asutuse poolt väljakuulutatud pakkumismenetluses osalemiseks esitavad huvitatud pooled kirjaliku pakkumise või elekterside kaudu edastatud kirjaliku teatise, saades vastu tõendi selle kättesaamise kohta.

2. Pakkumises peab olema:

a) pakkuja nimi ja aadress;

b) pakutav kogus;

c) pakutav hind 100 kg või kohta eurodes kuni sajandikkohani ümardatult, arvestamata siseriiklikke makse ja lõive ning tarnituna külmhoone laadimisplatvormile;

d) artikli 4 lõike 1 alusel tunnustatud ettevõtte nimi ja loanumber;

e) või valmistamise kuupäevad;

f) või hoiukoht.

3. Pakkumised kehtivad üksnes juhul, kui:

a) need tehakse artikli 3 lõike 4 nõuetele vastavale võikogusele;

b) või on valmistatud pakkumiste esitamise tähtajale eelneva 31 päeva jooksul;

c) nendega on kaasas pakkuja kirjalik kohustus järgida artikli 11 lõike 2 sätteid;

d) esitatakse tõendid, et pakkuja on enne artikli 13 lõikes 3 osutatud pakkumiste esitamise tähtaega andnud liikmesriigile, kus pakkumine esitati, pakkumistagatise suurusega 5 eurot asjaomase pakkumise 100 kg kohta.

4. Lõike 3 punktis c nimetatud kohustust, kui see on algselt edastatud pädevale asutusele, peetakse hilisemate pakkumiste korral vaikimisi uuendatuks, kuni pakkuja või pädev asutus need selgesõnaliselt lõpetab, tingimusel et:

a) esimeses pakkumises on kinnitus, et pakkuja soovib juhinduda käesoleva lõike sätetest;

b) hilisemad pakkumised viitavad käesolevale lõigule ja algpakkumise kuupäevale.

5. Pädev asutus registreerib pakkumise saabumispäeva, asjaomased kogused ja nende valmistamise kuupäevad ning pakutava või ladustamispaiga.

6. Pärast artikli 13 lõikes 3 osutatud asjaomaste pakkumismenetlustega seotud pakkumiste esitamise tähtaega ei saa pakkumisi tagasi võtta.

Artikkel 15

Pakkumise kehtimine pärast pakkumiste esitamise tähtaega, või toimetamine pädeva asutuse määratud külmhoonesse käesoleva määruse artikli 18 lõikes 3 sätestatud aja jooksul ning käesoleva määruse artikli 2 nõuetele vastavus on esmanõuded määruse (EMÜ) nr 2220/85 artikli 20 tähenduses.

Artikkel 16

1. Pädev asutus teatab artikli 13 lõikes 3 osutatud tähtaja möödumise päeval komisjonile pakkujate pakutud kogused ja hinnad.

Pakkumiste puudumisel teavitab pädev asutus sellest asjaolust komisjoni samal tähtpäeval.

2. Võttes arvesse iga pakkumismenetluse puhul saadud pakkumisi, määrab komisjon määruse (EÜ) nr 1255/1999 artikli 42 lõikes 2 nimetatud korras maksimaalse kokkuostuhinna, võttes aluseks kohaldatavad sekkumishinnad.

Võib otsustada, et pakkumise korraldamist ei jätkata.

Artikkel 17

Pakkumised lükatakse tagasi, kui kavandatav hind on suurem kui artikli 16 lõikes 2 nimetatud maksimumhind, mida kõnealuse pakkumismenetluse puhul kohaldatakse.

Artikkel 18

1. Pädev asutus teatab pakkujaile viivitamata nende pakkumismenetluses osalemise tulemusest.

Pakkumiste tagasilükkamise korral vabastatakse kohe artikli 14 lõike 3 punktis d sätestatud tagatised.

Pakkumismenetlusest tulenevaid õigusi ja kohustusi ei saa loovutada.

2. Pädev asutus väljastab edukale pakkujale kohe kuupäeva ja numbriga varustatud tarnekorralduse, millele on märgitud:

a) tarnitav kogus;

b) või tarnimise viimane kuupäev;

c) hoidla, kuhu lõssipulber tuleb tarnida.

3. Edukas pakkuja tarnib 21 päeva jooksul pärast pakkumiste esitamistähtpäeva või külmhoone laadimisplatvormile. Tarnida võib mitme kaubasaadetisena.

Või külmhoone laadimisplatvormile laadimise kulud kannab edukas pakkuja.

4. Artikli 14 lõike 3 punktis d sätestatud tagatis vabastatakse niipea, kui edukas pakkuja on kogu tarnekorralduses märgitud koguse ettenähtud aja jooksul kohale toimetanud ning on kindlaks tehtud, et see vastab artiklis 2 sätestatud nõuetele.

Kui või ei vasta artiklis 2 sätestatud nõuetele, lükatakse see tagasi ja tagasilükatud koguse tagatist ei tagastata.

5. Kui edukas pakkuja ei ole tarnekorralduses märgitud aja jooksul võid kohale toimetanud, välja arvatud vääramatu jõu korral, jäädakse ilma artikli 14 lõike 3 punktis d nimetatud pakkumistagatisest kohaletoimetamata kogustele vastavas osas ja kohaletoimetamata koguste kokkuost tühistatakse.

6. Käesoleva artikli tähenduses on või pädevale asutusele kättetoimetamise päevaks päev, millal tarnekorralduses märgitud täielik kogus võid jõuab pädeva asutuse määratud külmhoonesse, mis ei ole varasem kui tarnekorralduse väljastamispäevale järgnev päev.

4. JAGU

Lattu paigutamine ja laost väljatoomine

Artikkel 19

1. Liikmesriigid sätestavad külmhoonete tehnilised standardid, nähes eelkõige ette ladustustemperatuuri, mis oleks –15 °C või madalam, ja võtavad muid meetmeid, mida on vaja või nõuetekohaseks säilitamiseks. Kaasneva riski katab kindlustus kas ladustaja lepingulise kohustuse või pädeva asutuse üldise vastutuse vormis; liikmesriigid võivad olla iseenda kindlustusandjad.

2. Pädev asutus nõuab või tarnimist külmhoone laadimisplatvormile ning selle ladustamist ja hoidmist kergesti identifitseeritavate ja ligipääsetavate partiidena.

3. Pädev kontrollimisasutus kontrollib või olemasolu laos ette teatamata, vastavalt komisjoni määruse (EÜ) nr 884/2006 (8) I lisale.

Artikkel 20

1. Pädev asutus valib või ladustamispaigale lähima vaba külmhoone.

Määruse (EÜ) nr 1255/1999 artikli 6 lõike 2 teises lõigus osutatud pikim vahemaa on 350 km.

Pädev asutus võib siiski valida teise külmhoone, mis asub teises lõigus osutatud kaugusel, kui see ei tekita täiendavaid ladustuskulusid.

Kaugemal asuva külmhoone võib pädev asutus valida juhul, kui kulud, sealhulgas ladustus- ja transpordikulud, on väiksemad. Sel juhul teatab pädev asutus oma valikust viivitamata komisjonile.

2. Kui võid kokkuostev pädev asutus ei asu liikmesriigis, mille territooriumil pakutavat võid ladustatakse, ei võeta lõikes 1 osutatud pikima vahemaa arvestamisel arvesse vahemaad müüja hoidlast liikmesriigi piirini, kus asub ostu sooritav pädev asutus.

3. Lõikes 1 osutatud pikimast vahemaast veel pikema puhul tuleb makseasutusel kanda täiendavad transpordikulud 0,065 eurot tonnkilomeetri kohta. Kõnealused lisakulud kannab makseasutus üksnes juhul, kui või temperatuur ei ületa külmhoonesse saabumisel 6 °C.

Artikkel 21

Hoidlast väljaviimisel, kui tarnitakse väljaspool külmhoonet, paigutab pädev asutus või kaubaalustel lao laadimisalusele, laadituna võimaluse korral transpordivahendisse, kui selleks on veoauto või raudteevagun. Need kulud kannab makseasutus ning võimalikud laadimis- ja kaubaaluselt mahatõstmise kulud kannab või ostja.

5. JAGU

Või müügi kord pakkumismenetluse teel

Artikkel 22

1. Või müüakse alalise pakkumismenetluse teel.

2. Müüakse enne 1. juunit 2007 ladustatud võid.

3. Alalise pakkumismenetluse teadaanne avaldatakse Euroopa Liidu Teatajas vähemalt kaheksa päeva enne pakkumiste esitamiseks ettenähtud esimest tähtaega.

4. Pädevad asutused koostavad alalise pakkumismenetluse kohta teadaande, märkides eelkõige pakkumiste esitamise tähtaja ja aadressi.

Nad märgivad nende valduses oleva või kohta:

a) külmhoonete asukohad, kus müüdavat võid ladustatakse;

b) müügiks pakutava koguse igas külmhoones ja vajaduse korral artikli 3 lõike 6 punktis e osutatud või koguse.

5. Pädevad asutused peavad ajakohastatud loetelu lõikes 4 osutatud teabe kohta, mille nad teevad huvitatud pooltele nõudmisel kättesaadavaks. Nad avaldavad korrapäraselt ajakohastatud loetelu niisuguses vormis, mis määratakse kindlaks alalise pakkumise teadaandes.

6. Pädev asutus teeb vajalikud korraldused, et võimaldada huvitatud pooltel:

a) tutvuda müüdava või proovidega nende oma kulul enne pakkumise esitamist;

b) kontrollida I lisas osutatud analüüside tulemusi rasva, vee ja rasvata kuivaine suhtes.

Artikkel 23

1. Pädev asutus korraldab alalise pakkumismenetluse kehtivusaja jooksul pakkumisvoorusid.

2. Pakkumiste esitamise tähtaeg vastuseks individuaalsetele pakkumiskutsetele on iga kuu kolmandal teisipäeval kell 11.00 (Brüsseli aja järgi). Augustis on kõnealune tähtaeg siiski neljandal teisipäeval kell 11.00 (Brüsseli aja järgi) ja detsembris teisel teisipäeval kell 11.00 (Brüsseli aja järgi). Kui teisipäev on riigipüha, on tähtaeg eelmisel tööpäeval kell 11.00 (Brüsseli aja järgi).

Artikkel 24

1. Igas voorus esitatakse pakkumised kirjalike pakkumistena vastuvõtuteatise vastu või kirjalikult telekommunikatsioonivahendi kaudu, mis võimaldab kättesaamist tõendada.

Pakkumine esitatakse sellele pädevale asutusele, mille valduses on või, mille kohta pakkumine tehakse.

2. Pakkumises peab olema märgitud:

a) pakkuja nimi ja aadress;

b) soovitud kogus;

c) pakutav hind eurodes 100 kilogrammi kohta ilma riiklike maksude ja lõivudeta, tarnituna külmhoone laadimisplatvormile;

d) vajaduse korral selle külmhoone asukoht, kus müüdavat võid ladustatakse, või vajaduse korral alternatiivne külmhoone;

e) vajaduse korral viide artikli 3 lõike 6 punktis e osutatud või liigile, mille kohta pakkumine esitatakse.

3. Pakkumised kehtivad üksnes juhul, kui:

a) neis käsitletakse koguseid alates viiest tonnist või, kui külmhoones saadaolev kogus on väiksem kui viis tonni, siis tegelikku saadaolevat kogust;

b) tõendatakse, et pakkuja on esitanud liikmesriigis, kus pakkumine esitatakse, pakkumistagatise 70 eurot tonni kohta kõnealuseks pakkumisvooruks enne artikli 23 lõikes 2 osutatud pakkumiste esitamise aja lõppu.

4. Pakkumisi ei saa pärast artikli 23 lõikes 2 osutatud tähtaega tagasi võtta.

Artikkel 25

Käesoleva määruse artikli 24 lõike 3 punktis b sätestatud pakkumistagatise osas on pakkumise kehtimine pärast käesoleva määruse artikli 23 lõikes 2 osutatud tähtaega ning asjaomase hinna maksmine käesoleva määruse artikli 31 lõikes 2 sätestatud tähtajaks esmanõuded määruse (EMÜ) nr 2220/85 artiklis 20 määratletud tähenduses.

Artikkel 26

1. Pädev asutus teatab artikli 23 lõikes 2 osutatud kuupäeval komisjonile pakkujate pakutud kogused ja hinnad ning müügiks pakutava või koguse.

Kui ühtegi pakkumist ei ole esitatud ja kui või on asjaomases liikmesriigis müügiks kättesaadav, teatab pädev asutus sellest komisjonile samaks tähtajaks.

2. Või madalaim müügihind (miinimumhind) igas voorus saadud pakkumiste alusel kinnitatakse määruse (EÜ) nr 1255/1999 artikli 42 lõikes 2 ettenähtud korras. Kõnealune hind võib erineda vastavalt müügiks pakutava või asukohale.

Võib vastu võtta otsuse, et asjaomases voorus müüki ei toimu.

Artikkel 27

Pakkumised lükatakse tagasi, kui pakutav hind on kehtestatud miinimumhinnast madalam.

Artikkel 28

1. Pädev asutus jaotab või ladustamise alguskuupäeva alusel, alustades üldkoguse kõige vanemast tootest või vastavalt vajadusele pakkuja määratud kõige vanemast rõõsakoore- või hapukoorevõist külmhoones.

2. Ilma et see piiraks artikli 27 kohaldamist, on edukas pakkuja see, kes pakub kõrgeima hinna. Kui saadaolevat kogust ei ole täielikult ära kasutatud, jaotatakse allesjäänud kogus teiste pakkujate vahel vastavalt pakutud hindadele, alustades kõrgeimast hinnast.

3. Kui pakkumise vastuvõtmine tooks kaasa lepingu sõlmimise suurema koguse või kohta, kui asjaomases külmhoones saadaval, sõlmitakse kõnealuse pakkujaga leping ainult saadaoleva koguse kohta.

Pädev asutus võib kokkuleppel pakkujaga kasutada pakkumises ettenähtud koguse täitmiseks muid külmhooneid.

4. Kui kahe või enama pakkumise vastuvõtmine, milles pakutakse sama hinda konkreetses külmhoones oleva või eest, tooks kaasa saadaolevat kogust ületavate lepingute sõlmimise, jaotatakse olemasolevad kogused proportsionaalselt pakkumistes soovitud kogustega.

Kui selline jaotamine tooks kaasa viiest tonnist väiksemate koguste müügi, otsustatakse ostuõigus liisu teel.

5. Kui pärast kõigi edukate pakkumiste vastuvõtmist jääb lattu alla 5 000 kg võikogus, pakub pädev asutus kõnealust ülejäänud kogust edukatele pakkujatele, alustades sellest, kes pakkus kõrgeima hinna. Edukale pakkujale pakutakse võimalust osta ülejäänud kogus sama hinnaga, mis talle eelnevalt kehtestati.

Artikkel 29

Pakkumismenetlusest tulenevaid õigusi ja kohustusi ei saa loovutada.

Artikkel 30

1. Pädev asutus teatab viivitamata kõigile pakkujatele pakkumismenetluses osalemise tulemustest.

Artikli 24 lõike 3 punktis b sätestatud tagatised, mis on esitatud seoses edutute pakkumistega, vabastatakse viivitamata.

2. Enne või äraviimist ja artikli 31 lõikes 2 määratletud tähtaja jooksul maksavad edukad pakkujad makseasutusele oma pakkumisele vastava summa iga koguse eest, mida nad ära viia soovivad.

3. Kui edukas pakkuja ei ole lõike 2 tingimust täitnud, jääb ta artikli 24 lõike 3 punktis b osutatud pakkumistagatisest ilma ja asjaomaste koguste müük tühistatakse, kui tegemist ei olnud vääramatu jõuga.

Artikkel 31

1. Kui artikli 30 lõikes 2 osutatud summa on makstud, väljastab pädev asutus äraviimiskorralduse, millel on järgmised andmed:

a) kogus, mille kohta on vastav summa makstud;

b) külmhoone, kus võid ladustatakse;

c) või äraviimise lõpptähtaeg.

2. Edukas pakkuja viib talle antud või ära 30 päeva jooksul pärast pakkumiste esitamise tähtaja lõppu. Ära viia võib osade kaupa, kui iga osa on vähemalt 5 tonni. Kui külmhoonesse jäänud kogus on alla viie tonni, võib tarnida kõnealuse väiksema koguse.

Kui või ei ole ära viidud esimeses lõigus sätestatud ajavahemiku jooksul, kannab edukas pakkuja või ladustamise kulud alates kõnealuse ajavahemiku lõppemise päevale järgnevast päevast, välja arvatud siis, kui tegemist on vääramatu jõuga. Lisaks sellele on ladustamisrisk pakkuja kanda.

3. Artikli 24 lõike 3 punkti b kohaselt esitatud tagatise see osa, mis vastab lõike 2 esimeses lõigus sätestatud ajavahemiku jooksul ära viidud kogustele, vabastatakse viivitamata.

Lõike 2 teises lõigus osutatud vääramatu jõu korral võtab pädev asutus meetmeid, mida ta asjaolusid arvestades vajalikuks peab.

III PEATÜKK

VÕI ERALADUSTUS

1. JAGU

Ladustusleping ja -tingimused

Artikkel 32

Käesolevas peatükis kasutatakse järgmisi mõisteid:

— „laopartii” – ühest ja samast tehasest saadud ning ühel ja samal päeval ühte lattu hoiule võetud kogus, mis kaalub vähemalt üks tonn ning on ühesuguse koostise ja kvaliteediga;

— „lepingulise ladustuse alguspäev” – hoidlasse saabumise päevale järgnev päev.

Artikkel 33

Eraladustuslepinguid võib sõlmida ainult määruse (EÜ) nr 1255/1999 artikli 6 lõike 3 esimeses lõigus nimetatud või kohta.

Või peab olema valmistatud käesoleva määruse artikli 4 lõike 1 punktide a, b ja c kohaselt tunnustatud ettevõtja poolt lepingulise ladustuse alguspäevale eelnenud 28 päeva jooksul. Või radioaktiivsuse tase ei tohi ületada artikli 3 lõikes 2 osutatud lubatud piirmäärasid.

Artikkel 34

Määruse (EÜ) nr 1255/1999 artikli 6 lõike 3 kolmandas lõigus osutatud või eraladustuslepingute pooled on nende liikmesriikide pädevad asutused, kelle territooriumil võid ja koort ladustatakse, ja füüsilised või juriidilised isikud (edaspidi „lepingupooled”).

Artikkel 35

1. Ladustuslepingud sõlmitakse ühe ja enama laopartii kohta kirjalikult ning need sisaldavad eelkõige järgmisi andmeid:

a) lepinguga hõlmatud võikogused;

b) toetussumma;

c) lepingu täitmisega seotud kuupäevi, ilma et see piiraks määruse (EÜ) nr 1255/1999 artikli 6 lõike 3 neljanda lõigu kohaldamist;

d) külmhoonete kindlakstegemist võimaldavad andmed.

2. Ladustaja liikmesriigi päev asutus koostab spetsifikaadid, mille eesmärgiks on eelkõige artiklis 40 osutatud kontrollmeetmed ja käesoleva artikli lõikes 3 osutatud teave. Ladustamislepingu aluseks on nimetatud spetsifikaat.

3. Spetsifikaadid tagavad, et iga võipartii pakendil on vähemalt järgmine teave, mis võib vajaduse korral olla kodeeritud:

a) number tootjaettevõtte ja -liikmesriigi kindlakstegemiseks;

b) valmistamiskuupäev;

c) hoidlasse saabumise kuupäev;

d) tootepartii number;

e) märge „soolatud” määruse (EÜ) nr 1255/1999 artikli 6 lõike 3 esimese lõigu teises taandes osutatud või puhul;

f) netokaal.

Liikmesriigid võivad sätestada, et kui lao juhataja kohustub pidama registrit, millesse lattu saabumise päeval kantakse esimeses lõigus osutatud andmed, ei tule lattu saabumise kuupäeva pakendile märkida.

Artikkel 36

1. Lattu saabumine võib toimuda ainult iga aasta 1. märtsi ja 15. augusti vahel. Laost väljavõtmine võib toimuda ainult alates ladustusaasta 16. augustist. Lepinguline ladustus lõpeb laost väljavõtmisele eelneval päeval või hiljemalt ladustamisele järgneva veebruari viimasel päeval.

2. Laost väljavõtmine toimub laopartiide kaupa või pädeva asutuse loal väiksemate kogustena. Artikli 40 lõike 2 punktis a osutatud tingimustel võib laost välja võtta üksnes pitseeritud koguse.

Artikkel 37

1. Pädeva asutusega lepingu sõlmimise taotlused võib teha üksnes võikoguste kohta, mis on täies ulatuses ladustatud.

Pädev asutus peab saama taotluse hiljemalt 30 päeva jooksul alates külmhoonesse saabumise kuupäevast. Pädev asutus registreerib taotluste vastuvõtmise kuupäevad.

Kui pädev asutus saab taotluse eespool nimetatud tähtajale järgneva 10 tööpäeva jooksul, võib ladustuslepingu siiski sõlmida, kuid toetust vähendatakse 30 %.

2. Ladustuslepingud sõlmitakse 30 päeva jooksul alates taotluse registreerimiskuupäevast, vajaduse korral sõltuvalt artikli 40 lõike 1 teise lõigu kohast kinnitust või abikõlblikkuse kohta. Kui abikõlblikkust ei kinnitata, tunnistatakse asjaomane leping kehtetuks.

Artikkel 38

1. Kui või ladustatakse muus liikmesriigis kui tootjaliikmesriigis, tuleb artiklis 34 osutatud ladustuslepingu sõlmimiseks esitada sertifikaat.

Sertifikaat sisaldab artikli 35 lõike 3 punktides a, b ja d määratletud teavet ja sellega kinnitatakse, et asjaomane või on toodetud heakskiidetud ettevõttes, mida kontrollitakse, et või oleks valmistatud koorest või piimast määruse (EÜ) nr 1255/1999 artikli 6 lõike 6 tähenduses.

Sertifikaadi annab välja tootjaliikmesriigi pädev asutus 50 päeva jooksul alates või lattu saabumisest.

Käesoleva artikli esimeses lõigus osutatud juhul sõlmitakse ladustuslepingud 60 päeva jooksul alates taotluse registreerimiskuupäevast, vajaduse korral kinnitatakse artikli 40 lõike 1 teise lõigu kohane või abikõlblikkus hiljem. Kui abikõlblikkust ei kinnitata, tunnistatakse asjaomane leping kehtetuks.

2. Kui tootjaliikmesriik on sooritanud käesoleva määruse artikli 40 lõikes 1 osutatud kontrolli või laadi ja koostise kohta, peab sertifikaat sisaldama ka neid tulemusi ja kinnituse, et kõnealune toode on või määruse (EÜ) nr 1255/1999 artikli 6 lõike 3 esimese lõigu tähenduses. Sel juhul peab pakend olema kinni pitseeritud nummerdatud etiketiga, mille on väljastanud tootjaliikmesriigi pädev asutus. Etiketi number märgitakse sertifikaadile.

2. JAGU

Kontrollimine

Artikkel 39

1. Liikmesriik tagab, et kõik toetuse maksmiseks nõutavad tingimused on täidetud.

2. Lepingupool või liikmesriigi nõudmisel või loal külmhoone käitamise eest vastutav isik teeb pädevale asutusele kättesaadavaks kõik dokumendid, mis võimaldavad kontrollida eraladustamisele paigutatud või järgmisi üksikasju:

a) loa number tootjaettevõtte ja -liikmesriigi kindlakstegemiseks;

b) valmistamiskuupäev;

c) hoidlasse saabumise kuupäev;

d) laopartii number;

e) olemasolu laos ja külmhoone aadress;

f) laost väljatoomise kuupäev.

3. Lepinguosaline või vajaduse korral külmhoone käitamise eest vastutav isik peab iga lepingu kohta laos kättesaadavat laoarvestust, mis sisaldab järgmisi andmeid:

a) eraladustatud või laopartii number;

b) lattu paigutamise ja laost väljatoomise kuupäevad;

c) võikogused laopartiide kaupa;

d) või asukoht külmhoones.

4. Ladustatud või peab olema kergesti kättesaadav ning laopartiidena ja lepingu järgi kergesti kindlakstehtav.

Artikkel 40

1. Pädev asutus kontrollib võid lattu saabumise päeval või pärast saabumist ning 28 päevase ajavahemiku jooksul alates artikli 37 lõikes 1 osutatud lepingu sõlmimise taotluse registreerimiskuupäevast.

Ladustatud või toetuse õigustatuse kontrollimiseks tuleb võtta representatiivne proov vähemalt 5 % ladustatud kogustest, et teha kindlaks, kas kõik partiid muu hulgas kaalu, märgistuse, omaduste ja koostise poolest vastavad lepingu sõlmimise taotluses esitatud andmetele.

2. Pädev asutus:

a) pitseerib lõikes 1 sätestatud kontrolli toimumise ajal kõik lepinguga seotud või laopartiid ja väiksemad kogused, või

b) kontrollib ette teatamata pisteliselt asjaomase või olemasolu külmhoones. Asjaomane valim peab olema esindav ja vastama vähemalt 10 protsendile eraladustusabi lepingus ettenähtud üldkogusest.

3. Lepingulise ladustusaja lõpus peab pädev asutus juhuslike proovidega kontrollima või kaalu ja märgistust. Kui maksimaalse lepingulise ladustusaja lõppedes on või veel laos, võib kõnealuseid kontrollimisi teha või laost väljaviimisel.

Esimeses lõigus osutatud kontrolli eesmärgil teatab lepingupool pädevale asutusele asjaomastest laopartiidest vähemalt viis tööpäeva enne:

a) lepingujärgse maksimaalse ladustusaja lõppu või

b) väljaviimistoimingute algust, kui tooted viiakse välja enne lepingujärgse maksimaalse ladustusaja lõppu.

Liikmesriik võib nõustuda lühema ajavahemikuga kui viis tööpäeva.

4. Lõigete 1, 2 ja 3 kohaselt teostatud kontrollimistest tuleb koostada aruanne, milles märgitakse:

a) kontrolli kuupäev;

b) kontrolli kestus;

c) sooritatud toimingud.

Aruandele kirjutavad alla vastutav inspektor ja kaasallakirjutajana lepinguosaline või vajaduse korral külmhoone käitamise eest vastutav isik ning aruanne lisatakse maksete toimikusse.

5. Kui vähemalt 5 protsendil kontrollitud võikogustest esineb kõrvalekaldeid, laiendatakse kontrolli pädeva asutuse määratavale suuremale valimile.

Liikmesriigid teavitavad sellistest juhtudest komisjoni nelja nädala jooksul.

3. JAGU

Ladustustoetus

Artikkel 41

1. Määruse (EÜ) nr 1255/1999 artikli 6 lõike 3 esimeses lõigus sätestatud eraladustustoetust võib anda üksnes 90–210-päevase lepingulise ladustusaja korral.

Kui lepinguosaline ei pea kinni artikli 40 lõikes 3 osutatud tähtajast, vähendatakse toetust 15 % ja seda makstakse üksnes ajavahemiku eest, mille kohta lepinguosaline pädevale asutusele nõuetekohaselt tõendab, et või lepinguline ladustamine jätkus.

2. Ilma et see piiraks käesoleva määruse artikli 43 kohaldamist, määrab komisjon igal aastal määruse (EÜ) nr 1255/1999 artikli 42 lõikes 2 sätestatud korras sama määruse artikli 6 lõike 3 teises lõigus osutatud toetuse suuruse kõnealusel aastal jõustuvate eraladustuslepingute kohta.

3. Abisumma makstakse välja lepingupoole taotluse alusel lepingulise ladustusaja lõpus 120 päeva jooksul alates taotluse vastuvõtmisest, tingimusel et artikli 40 lõikes 3 osutatud kontrollimised on toimunud ja et abiraha saamise õiguse andvad tingimused on täidetud.

Kui aga toetuse saamise õiguse ametlik läbivaatamine on pooleli, ei tehta väljamakset enne õiguse tunnustamist.

4. Pärast lepingulise ladustuse 60. päeva võib lepinguosalise taotlusel teha toetuse ühekordse ettemakse, tingimusel et lepinguosaline esitab tagatise, mis võrdub ettemaksega pluss 10 % ettemaksest. Kõnealune ettemaks arvutatakse 90-päevase ladustusaja põhjal. Tagatis vabastatakse kohe pärast lõikes 3 osutatud lõppmakse tasumist.

Artikkel 42

Kui ladustamise või väljavõtmise ajal toimunud kontrollimisel ilmnevad ebakvaliteetsed võikogused, ei tohi nende koguste eest toetust maksta. Toetuse saamiseks kõlbliku laopartii allesjääv osa peab olema vähemalt üks tonn. Sama reegel kehtib, kui osa partiist kõrvaldatakse enne ladustusaasta 16. augustit või enne minimaalse ladustusaja lõppu.

Artikkel 43

Kui turuolukord nõuab, võib komisjon aasta jooksul muuta toetussummat, lattu saabumise ja laost väljavõtmise ajavahemikke ja ladustamise maksimaalset kestust alles sõlmitavate lepingute puhul.

IV PEATÜKK

ÜLD-, ÜLEMINEKU- JA LÕPPSÄTTED

Artikkel 44

Määrus (EÜ) nr 2771/1999 tunnistatakse kehtetuks. Kõnealune määrus kehtib siiski edasi enne 1. jaanuari 2008 sõlmitud eraladustuslepingute puhul.

Viiteid määrusele (EÜ) nr 2771/1999 tõlgendatakse viidetena käesolevale määrusele ja neid loetakse vastavalt III lisas esitatud vastavustabelile.

Artikkel 45

Käeolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 5. veebruar 2008 Komisjoni nimel komisjoni liige Mariann FISCHER BOEL

(1) EÜT L 160, 26.6.1999, lk 48. Määrust on viimati muudetud määrusega (EÜ) nr 1152/2007 (ELT L 258, 4.10.2007, lk 3).

(2) EÜT L 333, 24.12.1999, lk 11. Määrust on viimati muudetud määrusega (EÜ) nr 1171/2007 (ELT L 261, 6.10.2007, lk 11).

(3) ELT L 258, 4.10.2007, lk 3.

(4) ELT L 209, 11.8.2005, lk 1.

(5) ELT L 139, 30.4.2004, lk 55.

(6) EÜT L 205, 3.8.1985, lk 5.

(7) EÜT L 216, 5.8.1978, lk 1.

(8) ELT L 171, 23.6.2006, lk 35.

I LISA Koostisele esitatavad nõuded, kvaliteedinäitajad ja analüüsimeetodid Või on vesi-õlis-tüüpi tahke emulsioon, mille koostis ja kvaliteedinäitajad on järgmised. Parameeter Sisaldus ja kvaliteedinäitajad Rasv vähemalt 82 % Vesi kuni 16 % Tahked lisandid, v.a rasv/rasvata kuivaine kuni 2 % Vabad rasvhapped kuni 1,2 mmol 100 g rasva kohta Peroksiidarv kuni 0,3 meq hapnikku 1 000 g rasva kohta Kolibakterid ei ole kindlakstehtavad 1 g proovis Muud rasvad, v.a piimarasv ei ole kindlakstehtavad triglütseriidide analüüsiga Märgistusained (1) — steroolid ei ole kindlakstehtavad, β-sitosterooli ≤ 40 mg/kg — vanilliin ei ole kindlakstehtavad — karotiinhappe etüülester ≤ 6 mg/kg — enanthappe triglütseriidid ei ole kindlakstehtavad Muud märgistusained (1) (2) ei ole kindlakstehtavad Organoleptilised omadused välimuse, maitse ja lõhna ning konsistentsi eest vähemalt 4 punkti 5st Vee dispersioon vähemalt 4 punkti Rakendatakse määruses (EÜ) nr 213/2001 (EÜT L 37, 7.2.2001, lk 1) sätestatud standardmeetodeid. (1) Märgistusained on heaks kiidetud määruse (EÜ) nr 1898/2005 kohaselt (ELT L 308, 25.11.2005, lk 1). Märgistusainete kontrolli ei kohaldata määruses (EÜ) nr 1039/2007 (ELT L 238, 11.9.2007, lk 28) sätestatud pakkumismenetluste peatamise ajal. (2) Pädeva asutuse poolt heaks kiidetud meetodid.

II LISA Proovi võtmine keemiliseks ja mikrobioloogiliseks analüüsiks ning organoleptiliseks hindamiseks 1. Keemiline ja mikrobioloogiline analüüs Või kogus (kg) Väikseim proovide arv (> 100 g) ≤ 1 000 2 > 1 000 ≤ 5 000 3 > 5 000 ≤ 10 000 4 > 10 000 ≤ 15 000 5 > 15 000 ≤ 20 000 6 > 20 000 ≤ 25 000 7 > 25 000 7 + 1 iga järgmise kuni 25 000 kg kohta Mikrobioloogiliseks analüüsiks võetakse proove aseptiliselt. Kuni viiest 100 g proovist võib teha koondproovi, mis tuleb enne analüüsi omavahel hästi läbi segada. Proove tuleb võtta pakutava koguse eri osadest juhuslikult, enne pädeva asutuse määratud külmhoonesse paigutamist või selle ajal. Koondproovi ettevalmistamine (keemiliseks analüüsiks): a) kuiva puhta võipuuri või samalaadse sobiva vahendiga võetakse vähemalt 30 g võisüdamik ja asetatakse see konteinerisse. Koondproov tuleb seejärel plommida ja saata analüüsimiseks laboratooriumisse; b) laboratooriumis soojendatakse koondproovi avamata originaalkonteineris 30 °C juures seda sageli loksutades, kuni saadakse ühtlane vedel klompideta emulsioon. Konteinerist peab olema täidetud pool kuni kaks kolmandikku. Iga tootja võitoodangust, mida pakutakse sekkumiseks, tuleb aastas teha kaks mittepiimarasvade analüüsi ja üks märgistusainete analüüs. 2. Organoleptiline hindamine Või kogus (kg) Väikseim proovide arv 1 000 ≤ 5 000 2 > 5 000 ≤ 25 000 3 > 25 000 3 + 1 iga järgmise kuni 25 000 kg kohta Proovid tuleb võtta pakutava koguse eri osadest juhuslikult 30. kuni 45. päeval pärast või üleandmist sekkumiseks, misjärel võile antakse hinnang. Iga proovi hinnatakse eraldi määruse (EÜ) nr 213/2001 VII lisa kohaselt. Uute proovide võtmine ja kordushindamine ei ole lubatud. 3. Toimimisjuhend juhul, kui proov ei vasta nõuetele a) keemiline ja mikrobioloogiline analüüs: — juhul kui analüüsitakse üksikproove, on lubatud ühe nõuetele mittevastava parameetriga ühe defektse proovi esinemine 5 kuni 10 proovi kohta või kahe samalaadse defektse proovi esinemine 11 kuni 15 proovi kohta. Kui proov ei vasta nõuetele, peab võtma kaks uut proovi kummaltki poolt mittevastavat proovi ja neid kontrollima mittevastava parameetri suhtes. Kui ka mõlemad uued proovid ei vasta spetsifikaadile, lükatakse tagasi see osa pakutavast võikogusest, mis jääb kummaltki poolt mittevastavat proovi võetud nõuetekohaste algproovide vahele. Kogus, mis tuleb tagasi lükata, kui ka uued proovid ei vasta nõuetele: — juhul kui analüüsitakse koondproovi ja selle üks parameeter ei vasta nõuetele, lükatakse tagasi pakutava koguse see osa, mida iseloomustab asjakohane koondproov. Koguse, mida iseloomustab üks koondproov, võib määrata nii, et pakutud kogus jagatakse osadeks enne proovide võtmist igast osast; b) organoleptiline hindamine: juhul kui organoleptilisel hindamise tulemusel ei vasta mõni proov nõuetele, lükatakse tagasi pakutava või koguse see osa, mis jääb kahe külgneva nõuetekohase proovi vahele kummalgi pool mittevastavat proovi; c) kui proov ei vasta nõuetele keemilisel või mikrobioloogilise analüüsil ja samal ajal organoleptilise hindamise tulemusel, lükatakse kogus tervikuna tagasi.